NYT แจงแล้ว Big Lot ปริศนา ยันไม่กระทบการบริหาร-การดำเนินธุรกิจ
NYT แจง Big Lot วานนี้ (22 ก.ย.) เป็นการทำรายการของ “โนรี สุขสวัสดิ์” โดยเป็นการขายหุ้นให้กับ “บ.เอ็น.วาย.เค. (ประเทศไทย)” ยันไม่กระทบการบริหารงาน-ดำเนินธุรกิจของบริษัท อนึ่ง โนรี สุขสวัสดิ์ เป็นผู้ถือหุ้นใหญ่ของ NYT ถือหุ้นอยู่ทั้งหมด 113,718,600 หุ้น หรือ 18.34%
23 ก.ย. 2558

ผู้สื่อข่าวรายงานว่า จากกรณีที่ บริษัท นามยง เทอร์มินัล จำกัด (มหาชน) หรือ NYT ได้มีการทำรายการซื้อขายหุ้นสามัญของบริษัท โดยเป็นการซื้อขายกระดานรายใหญ่ (Big Lot) ภาคเช้าวานนี้ (22 ก.ย.) โดยจำนวน 2 รายการ ปริมาณ 113,718,600 หุ้น มูลค่า 1,705,779 ล้านบาท ในราคาเฉลี่ย 15 บาทต่อหุ้นซึ่งต่ำกว่าราคาในกระดาน
ขณะที่ราคาหุ้นปิดตลาดภาคเช้าของวานนี้ (22 ก.ย.) อยู่ที่ 15.50 บาท ปรับตัวขึ้น 0.30 บาทหรือ 1.97% มูลค่าซื้อขายที่ 1.73 พันล้านบาท โดยเปิดตลาดที่ 15.20 บาท ระหว่างวันปรับตัวขึ้นแตะดับสูงสุดที่ 15.70 บาทและย่อตัวแตะระดับต่ำสุดที่ 15.20 บาท
ทั้งนี้ในช่วงเช้าวันนี้ (23 ก.ย.) NYT ระบุว่า ได้มีการทำรายการซื้อขายหุ้นสามัญของบริษัท โดยเป็นการซื้อขายแบบ Big Lot ในจำนวน 113,718,600 หุ้น หรือคิดเป็นสัดส่วนประมาณร้อยละ 18.34 ของหุ้นที่ออกและจำหน่ายแล้วทั้งหมดในราคาหุ้นละ 15 บาท
โดยการทำรายการดังกล่าวเป็นการขายหุ้นของ น.ส.โนรี สุขสวัสดิ์ ซึ่งเป็นผู้ถือหุ้นรายใหญ่ของบริษัท ที่ได้ขายหุ้นให้กับบริษัท เอ็น.วาย.เค. (ประเทศไทย) จำกัด ส่งผลให้บริษัท เอ็น.วาย.เค (ประเทศไทย) จำกัด เป็นผู้ถือหุ้นของบริษัทในสัดส่วนร้อยละ 18.34 ของหุ้นที่ออกและจำหน่ายแล้วทั้งหมดแทนคุณโนรี สุขสวัสดิ์
ทั้งนี้บริษัทแจ้งว่าในปัจจุบันการเปลี่ยนแปลงโครงสร้างผู้ถือหุ้นดังกล่าว มิได้มีผลกระทบต่อการบริหารงานและการดำเนินธุรกิจของบริษัทแต่อย่างใด และหากบริษัทได้รับข้อมูลเพิ่มเติมหรือมีความคืบหน้าใดๆ เกี่ยวกับเรื่องนี้ บริษัทจะดำเนินการแจ้งให้ตลาดหลักทรัพย์แห่งประเทศไทยและนักลงทุนทราบ
อนึ่ง น.ส.โนรี สุขสวัสดิ์ เป็นหนึ่งในผู้ถือหุ้นใหญ่ของ NYT ถือหุ้นอยู่ทั้งหมด 113,718,600 หุ้น หรือ 18.34%
 